Արայիկ Հարությունյանը ասաց․ «Ինչի՞ եմ կայացրել նման որոշում: Որովհետև հանրության մոտ կա ձևավորված պահանջ, տրամադրություն երկրում բարեփոխումների նոր փուլ իրականացնելու առումով: Վերջին մի քանի ամիսներին, մանավանդ հայաստանյան իրադարձություններից հետո՝ իշխանափոխությունից, թավշյա հեղափոխությունից հետո, Արցախի ժողովրդի մոտ ևս ձևավորվեց փոփոխություններ կատարելու պահանջ: Իհարկե, մեզ մոտ ժողովրդավարական արժեքների զարգացման առումով լուրջ առաջընթաց ենք արձանագրել, բայց այդ իրադարձությունները բերեցին նրան, որ պահանջը Արցախում ավելացավ, և իշխանությունը, նախագահի գլխավորությամբ, պարտավոր է հաշվի առնել դա: Եվ վերջին մեկ ամսում նախագահի հետ քննարկում էինք, թե ինչպիսի բարեփոխումներ իրականացնել, որը թույլ է տալու, առաջին հերթին, վստահություն ներշնչել հանրության շրջանակում, որը թույլ է տալու, բացի վստահությունից, իրականացնել ճիշտ բարեփոխումներ, առաջին հերթին, քաղաքացիական հասարակության զարգացման ճանապարհին: Տնտեսության զարգացման առումով, իհարկե, փոփոխություններ միշտ էլ անհրաժեշտ են լինում, բայց այն հիմքը, որը դրվել է ավելի քան 10 տարի, որը ապահովել է մեր երկրում տարեկան միջինը 10 տոկոսից ավելի տնտեսական աճ, որը բերել է մեր երկրին լուրջ զարգացում սոցիալական, տնտեսական, քաղաքաշինության և այլ ոլորտներում, բայց որը բավարար չէ հանրության այսօրվա տրամադրությունների առումով: Բարեփոխումները ուղղված քաղաքացիական հասարակության զարգացմանը, ժողովրդավարական արժեքների ամրապնդմանը ստիպում են կոնկրետ լուրջ քայլեր իրականացնել: Եվ այդ բոլոր քննարկումների ժամանակ նախագահի հետ հիմքում դրվում էր կադրային լուրջ փոփոխությունները: Եվ արդեն մայիսի վերջին նախագահը սկսել էր առաջին քայլերը, որը պետք է շարունակվեր: Բայց տեղի ունեցան զարգացումներ: Ընդամենը երկու օր առաջ մեր միտինգի ժողովրդի առջև ես հայտարարել եմ, որ այն, ինչ պատրաստվում է անել երկրի նախագահը, ձեր ներկայացրած պահանջը ընդամենը դրա մի փոքր մասն է: Այո, պետք են կադրային լուրջ փոփոխություններ և կոնկրետ մենք՝ այսօր դիմում ներկայացնողներս, օգնում ենք նախագահին ավելի արագ իրականացնել այն ծրագիրը, պայմանավորվածությունը, որը կար»: